Lactobacillus plantarum OM

Lactobacillus plantarum OM (L. plantarum OM) er en spesifikk bakteriestamme tilhørende Lactobacillus plantarum (L. plantarum), en art i slekten Lactobacillus, fra familien Lactobacillaceae, under ordenen Lactobacillales. L. plantarum OM er dermed en melkesyrebakterie. L. plantarum er en av de probiotiske bakteriene det er forsket mest på, hele genom er sekvensert, og alle bakteriene innen denne arten er ansett som trygge å innta for mennesker. L. plantarum OM er etablert av John Majnarich og Timothy O’Brien, som gjennom en patentert prosess har videreutviklet de helsefremmende egenskapene arten L. plantarum generelt besitter.      


== Generelle egenskaper ==
L. plantarum OM er en anaerob Gram-positiv stavbakterie, den er vanligvis 0,9-1,2 mikrometer (µm) bred og 3-8 µm lang, og kan foreligge som enkeltstaver, i par, eller som korte kjeder. L. plantarum OMs pH- og temperaturoptimum er henholdsvis 5,5 og 30 - 40 °C, den produserer laktat gjennom fermentering, og kan overleve og kolonisere gastrointestinaltraktus hos mennesker.       


== Medisinske egenskaper ==
L. plantarum OM har, i tillegg til anti-bakterielle- og anti-mikrobielle-, følgende egenskaper:

Proteolytisk
Anti-viral
Anti-retroviral
Anti-tumor


=== Proteolytisk ===
L. plantarum OMs proteolytiske aktivitet er vist ved hydrolysering av kasein. L. plantarum OM-kultur tilsatt brønner i et kaseinmedium vil hydrolysere kaseinet og skape oppklaringssoner. Den proteolytiske aktiviteten kan følgelig kvantifiseres ved å måle størrelsen på oppklaringssonene. Gjennomsnittlig proteolytisk aktivitet til L. plantarum OM er 8,5 millimeter (mm), mens konvensjonelle L. plantarum-stammer har fra ikke-målbar aktivitet, til 0,2 mm.


=== Anti-viral/anti-retroviral ===
L. plantarum OMs anti-virale og anti-retrovirale aktivitet er vist ved Rauschers sykdomsmodell, hvor virusindusert økning av miltstørrelse hos infiserte BALB/c mus måles. Studiene er gjort med både negativ- og positiv kontroll, og ulike behandlingsregimer med oralt inntak av L. plantarum OM. De positive kontrollene viste dramatisk miltforstørrelse, til i gjennomsnitt 3100 milligram (mg), mens infiserte mus fôret med L. plantarum OM kunne vise en miltforstørrelse til i gjennomsnitt kun 152 mg (negativ kontroll 108 mg). L plantarum OM gir inntil en gjennomsnittlig 95% reduksjon av virusindusert miltforstørrelse hos infiserte mus.


=== Anti-tumor ===
L. plantarum OMs anti-tumor aktivitet er vist ved redusering av tumorstørrelse i en Sarkom 180-model i Swiss-Webster mus. Studiene er gjort med både negativ- og positiv kontroll, og ulike behandlingsregimer med oralt inntak av L. plantarum OM. Mus fôret med L. plantarum OM viste inntil 94% tumorinhibisjon.  


== Bruk ==


=== Probiotika ===
L. plantarum OM har anti-bakterielle, anti-mikrobielle, proteolytiske, anti-virale, anti-retrovirale, og anti-tumor egenskaper. Arten L. plantarum generelt konkurrerer direkte med- og angriper patogene bakterier, den kan bidra til opprettholdelse av en sunn tarmflora gjennom antibiotikakurer, og kan virke positivt ved konkrete tilstander som eksempelvis ulcerøs kolitt, Crohns sykdom, irritabel tarmsyndrom (IBS), depresjon, hyperkinetisk forstyrrelse (ADHD), og autisme. L. plantarum OM, som en videreutviklet stamme av arten L. plantarum, har derfor et stort potensial for bruk i kosttilskudd og medisinsk behandling.    


== Se også ==
L. plantarum K21


== Referanser ==


== Eksterne lenker ==
The 9 Most Promising Psychobiotics for Anxiety
BellyBliss